Schmeichel etter overtidsdrama: – Tidenes verste dommer
Vardy hadde sendt Leicester i føringen, men filmet seg til sitt andre gule kort i kampen før West Ham snudde 0-1 til 2-1-ledelse etter at Winston Reid gikk i bakken i feltet. En situasjon som var ganske lik som den Vardy fikk gult kort for. – Unnskyld, men dette må være tidenes verste dommer, raser Peter Schmeichel på twitter. KOMMENTAR: Please, la denne mannen vinne dette gullet Den samme oppfatningen har Times-journalist Henry Winter som drar parallellen til en norsk dommer. – Dette går inn i topp tre verste dommerprestasjoner jeg har vært borte i, sammen med Collina på Goodison i 2005 og Øvrebø på Stamford Bridge i 2009, skriver Winter. Etter kampen måtte dommer Jon Moss eskorteres ut mens skjellsordene haglet mot pipeblåseren. Han har ikke uttalt seg til pressen om kampen. Mot West Ham viste Leicester nok en gang at de ikke er et lag som alle andre. Fire minutter på overtid gikk Jeff Schlupp i bakken etter et sammenstøt med Andy Carroll, og dommer Jonathan Moss pekte på straffemerket. Leonardo Ulloa reddet ett poeng for den utrolige serielederen. – Jeg føler dommeren prøver å gjøre opp for en tidligere feil. Fordi det var ikke straffe. Schlupp løper jo rett i meg, sier en frustrert Andy Carroll til BBC etter kampen. – Dette poenget er så viktig for oss. Vi jobbet steinhardt med ti spillere. Jeg er så glad for laget nå, fordi vi fortjente ikke å tape denne kampen, sier Ulloa i et intervju vist hos TV 2 etter kampen. Lagkamerat Danny Simpson er helt enig. – Vi viste vår lagmoral i dag. Vi kommer alltid til å kjempe til siste slutt, sier backen.Vardy var i begivenhetenes sentrum da West Ham besøkte et fullstendig utsolgt King Power Stadium. Superspissen sendte laget sitt i føringen med en prikkfri avslutning etter 18 minutter, men det var det som skjedde ti minutter ut i andre omgang som blir stående som det store samtaleemnet. Vardy, som hadde pådratt seg et gult kort i første omgang, fosset mot mål og skar inn foran West Ham-stopper Angelo Ogbonna. Spissen kastet seg fremover og gikk i bakken, dommeren blåste i fløyten, men ikke for straffespark; filming, gult kort og tidlig dusj. – Vardy viser at hvordan man responderer til kontakten kan utgjøre forskjellen. Det var kontakt. Men så kastet han seg filmeaktig, skriver den anerkjente Sports Illustrated-journalisten Grant Wahl på Twitter. Oliver Kay, fotballsjef i The Times, er mindre nyansert: – Virkelig en opplagt filming etter min mening. Det var imidlertid ikke alle som mente at dommerens avgjørelse var korrekt. – For meg er det ikke en filming. Derfor ville jeg ikke gitt ham det gule kortet, sa Uwe Rösler i TV 2s Premier League -studio. Men Leicester-manager Claudio Ranieri vil ikke kritisere dommeren. – Min jobb er å dømme spillerne, ikke dommeren. Vår prestasjon var fantastisk. Vi spiller hver kamp med blod, hjerte og sjel. Dette poenget er ekstremt viktig psykologisk, sier Ranieri.Dommerdramaet var ikke over. Etter 83 minutter kastet West Hams Winston Reid seg i straffefeltet etter å ha blitt dratt i trøyen av Wes Morgan. Denne gangen dømte dommeren straffe. – Det er Reid som konstruerer situasjonen. Det er Reid som stopper løpet og kaster seg. Jeg mener at det ikke skulle vært straffespark, sa TV 2-ekspert Petter Myhre. Men straffe ble det, og den scoret Andy Carroll på. Det ble ikke mindre dramatisk da Aaron Cresswell banket ballen i lengste kryss på halvvolley og fullbyrdet gjestenes snuoperasjon bare tre minutter senere. Men da det så ut til at Leicester-flyten var brukt opp, fikk de kongeblå straffespark i det 94. minutt. Carroll løp inn i Jeff Schlupp, som gikk i bakken. Ulloa scoret på straffesparket og reddet Leicester-poeng. – Det er filming, mente Rösler. I TV 2s studio var oppgittheten over dømmingen stor. De mener at det ikke skulle vært dømt straffe på de to situasjonene som det ble, og at det isteden skulle vært dømt straffe til Robert Huth når han gikk i feltet like før Schlupp. – For å oppsummere så gjør Moss alt feil, sa Jan-Henrik Børslid.
(Leicester – West Ham 2-2) Peter Schmeichel var ikke spesielt imponert over dommer Jon Moss. Men sønnen Kasper og Leicester reddet et poeng på overtid.